Hewige donderstorms op pad(Argieffoto: pixabay) Die Suid-Afrikaanse Weerdiens (SAWD) waarsku teen erge donderstorms en swaar reën wat Gauteng, Noordwes, Limpopo en Mpumalanga Woensdag gaan tref. ŉ Hewige kouefront word ook vir die Wes- en Noord-Kaap verwag wat met reën en koue gepaardgaan. Volgens die weerdiens verwag hulle dat die donderstorms en swaar reënbuie Gauteng, die westelike bosveld van Limpopo, die westelike hoëveld van Mpumalanga en die noordoostelike dele van Noordwes teen vanmiddag gaan tref. Swaar reën word ook vir die noordoostelike gebiede van die Vrystaat voorspel. Reën in dié provinsies word vir tot die naweek nog voorspel. Die Stad Johannesburg se rampbestuursentrum waarsku teen die hewige donderstorms en swaar reën wat kitsvloede in laagliggende gebiede kan veroorsaak en stormsterk winde wat skade aan informele nedersettings kan aanrig. “Motoriste moet ook veral paraat wees op die pad omdat sigbaarheid swak gaan wees.” Die rampbestuursentrum waarsku inwoners om tydens die donderstorms sover moontlik binnenshuis te bly of skuiling te soek. “Wees op die uitkyk vir bome wat kan omval en vermy oop en geïsoleerde ruimtes. Motoriste en voetgangers moet ook nie probeer om oorstroomde laagliggende brûe oor te steek nie.” Die kouefront wat Dinsdag die suidweskus getref het, gaan teen vandag die Wes-Kaap en die suidelike dele van die Noord-Kaap bereik wat koue weerstoestande tot gevolg sal hê. Reën word ook vir later vandag vir die suidwestelike dele van die Wes-Kaap voorspel. Moontlike vloede kan die aand in die Overberg- en Tuinroete-gebied voorkom. Reën word ook vir die kusgebiede van die Oos-Kaap voorspel. Die weerdiens waarsku teen sterk winde wat in die oostelike binneland van die Oos-Kaap gaan woed en skade kan aanrig. Daar is steeds ’n moontlikheid van sneeu oor die hoogliggende gebiede van die Oos- en Wes-Kaap. Weens die kouefront gaan die res van die land se temperature van Woensdag af begin daal, maar teen Sondag weer normaal wees.